Vier vas ná twee jaagtogte in PretoriaArgieffoto: SAPD / Facebook Die Pretoriase polisie het Donderdagmiddag hul hande vol gehad met twee afsonderlike hoëspoedjaagtogte op min of meer dieselfde tyd deur die strate van Pretoria. Die eerste voorval het in Garsfontein, in die ooste van die stad, plaasgevind en tot ŉ dramatiese einde in La Montagne in die Silverton-omgewing tot ŉ einde gekom. Volgens kol. Kervin Solomons, stasiebevelvoerder van die Garsfontein-polisie, was polisiebeamptes besig met roetinemisdaadvoorkomsingspligte in die polisiëringsgebied toe hulle ŉ verdagte voertuig opgemerk het. “Die voertuig het van die polisie weggejaag en die polisie het hulle agternagesit. ŉ Hoëspoedjaagtog het gevolg,” het Solomons gesê. Hy het gesê die verdagtes het met hul motor, wat glo vroeër as gekaap in Sunnyside aangemeld is, op die hoek van Simon Vermootenweg en Albertusstraat in La Montagne teen ŉ private voertuig gebots. Die verdagtes het verder in Albertusstraat gevlug en weer teen ŉ private voertuig gebots, waarna die verdagtes aangekeer is. Drie vermeende huisrowers is in hegtenis geneem. Die polisie het beslag gelê op die voertuig, ŉ vuurwapen en vermeende gesteelde eiendom. Terselfdertyd het ŉ jaagtog in Pretoria-Sentraal begin wat in Pretoria se Moot-gebied tot ŉ einde gekom het. Kapt. Coba Brits, polisiewoordvoerder, het aan Maroela Media gesê die Pretoria-Sentraal-polisie was besig met ŉ roetine-stop-en-deursoekpatrollie toe polisiebeamptes ŉ swart BMW van die pad af wou trek. Die bestuurder het versuim om stil te hou en in die rigting van Sunnyside gevlug, waar beamptes van die Sunnyside-polisie die voertuig van die pad af getrek het. “Toe die beamptes uit hul voertuig klim en die verdagte se voertuig genader het, het die bestuurder op hulle afgepeil en probeer om hulle om te ry. Die bestuurder het in ŉ oostelike rigting gevlug en beamptes van die Brooklyn-polisiestasie het kort daarna die voertuig opgespoor en agternagesit,” het Brits gesê. Lede van die Sunnyside-, Brooklyn- en later ook die Villieria-polisie het by die jaagtog aangesluit. “Die bestuur van die BMW het op die hoek van Frystraat en Breyerlaan in Waverley op ŉ polisievoertuig afgepyl en dit van die pad af gedruk. Die polisievoertuig het daar teen ŉ paal gebots. Die verdagte het verder in Breyerlaan in die rigting van Codonialaan gevlug. In Codonialaan het die verdagte uit die voertuig gespring en te voet probeer vlug en is kort daarna aangekeer en in hegtenis geneem op twee aanklagte van poging tot moord en twee van roekelose en nalatige bestuur. “Dit is nog nie duidelik hoekom die man van die polisie wou vlug nie en sal ondersoek word.”